정조 13년 · 목
備邊司啓言因前內禁將李壽鵬所懷所江合營事有博詢之命矣問議于諸將臣及曾經道帥臣處則御營大將李柱國以爲各道水營皆以海邊黃海水營獨於甕津者未知何據以勢論之莫如移住所江若以營屬之往來爲難則所江已有排置甕津官屬之或從或留隨其所願而已且以百姓呈訴稍遠爲難則大邑距官門或至百餘里而此不過四十里移營爲宜至於甕津亦不可以一中軍鎭守陞作虞候擇差有履歷者使管邑事似好云訓鍊大將徐有大禁衛大將金持默以爲旣未目擊難以臆對云總戎使李漢豊以爲年前待罪本營時有所詳知六朔退守於深僻一隅者萬萬疏虞帥臣則恒留所江置虞候於甕津實合事宜云行副司直徐有寧以爲彼此各有長短而大體閫鎭異於邑治且別無大更張行營廨宇軍器軍糧銀貨等物自來備置不待加設帥臣恒留所江置甕津虞候兼行亞營本官之職爲宜云吏曹判書李▣以爲風和居所江風高入甕津儻有海寇竊發於風高之際則孰能禦之此宜變通不可異同請博採群議云吏曹參判洪秉▣以爲行營地形如鏖柄左挾大洋右通潮汐而潮水出入之口遠不過數百餘步若於此築堰起墾則不待甕津而足食必爲兵民之樂從而甕津則依前置邑倅如統營之固城則別無矯革而亦無疏虞云大司諫嚴思晩以爲待罪海藩時已以合營便宜啓聞今無更陳云行副護軍李潤禧以爲當初創設時春去秋來者皆由所江甕津民業漁農各異故也矯捄之論非爲不好而水使帶都護之名虞候是幕僚之官一政一令勢將關由於水使如斗小邑官令多門不如仍舊云矣今此合營之議雖出重關防爲吏校之意而欲捄一弊反生一弊姑令仍舊請更令時道臣待秋巡看審論理狀聞允之又啓言全羅前監司徐龍輔漕弊論列狀啓請令廟堂稟旨分付矣分面一事雖有他道已例蓋其弊源專出於邑鎭睽乖吏鄕舞弄則徒以更張之計遽議分割之政終欠安當分付道臣與邑倅鎭將爛加消詳更爲稟處至於都差員差定一款旣非官制新創不必靳持依道臣所請群山法聖兩僉使定爲捧稅都差使員稅邑首吏鄕以下不報巡營自斷拿棍事永爲定式而漕轉一事外毋得行關推捉事一體定式令本道撰出事目上送本司以爲啓下施行之地允之又啓言前正言趙星逵上疏其一漁鹽稅可罷事也臺臣所論出內帑屬經用云云言雖似矣內帑歲入初不滿數萬而又加撙節特置補民庫凡有水旱輒下別賑之需雖曰內帑便同經用至於軍額之增加旣係繹騷軍門之移屬有關更張勳府田畓本出恩賜地部雜物僅支曹用如此些少之需寧容擧論於其間乎今姑置之其一以經義論策以試貢士事也科弊一事已於任長源朴思機上疏回啓有所論列而鄕貢之規古今異宜猝難輕議其一鳥嶺靑石築城事也兩關防築城之論匪今斯今而時絀擧贏諸道還耗之備軍服繕戎器各邑場稅之助兵賞作士饗非但還耗場稅各有用處事則創開物則難繼亦竝置之其一文蔭武輪回遞留事也昨年因柳匡天疏論以文官十窠稟定郵官寢卽亦爲酌量變通今不可更爲擧論其一去錢用布帛事也人之貪墨非錢之罪用布幣時獨無貪墨乎言近無稽竝置之其一湖嶺薦醫事也本院醫官雖以科擧取用而議藥同參及針醫許以方外無拘士庶則何必令道臣各薦之後方可得人乎此一款亦置之其一列邑吏隸定數事也吏隸定數載在法典惟在道臣守令修明擧行之如何今不必別爲定額至於保人之科外充定在所嚴禁申飭諸道俾無襲謬其一各邑富豪防結事也防結律名亞於極律者法意嚴重蓋此條件旣在繡衣齎去事目如有現發之事不飭之守令道臣從輕重論勘事知委諸道其一漕卒舞弄事也牙山漕船故敗新造之弊去益滋甚昨年自戶曹報備局倂與稅穀捧上之法而成節目嚴立科條庶幾禁戢船人幻弄自是極罪監色騎船元有事目竝以此意嚴飭該道其一收用淸白刺配貪汚事也袪奢懲貪奬廉三者不可闕一苟使公卿大夫大家世族敦尙朴素佇見觀感而贓汚之流隨現置辟廉謹之人不次甄用則矯捄之道在是竝以此請嚴飭京外及銓曹敎以臺疏十條陳列無甚新奇所謂捄弊不若說弊最是請罷均廳條中量定給代之需多寡太不相敵此固未諳裏面之致其意則雖好其言則難用而外此科弊事徒法不能自行築城事不但有擧贏之嘆文參上疏通事近頗稍變其制言可謂見施罷錢事好矣亦汚矣湖嶺醫鄕薦事議藥體重別創無例之擧在所當愼而醫技之苟簡莫今時若申飭內局拔例留意吏保事纔有行會防結事道伯守令苟能束濕寧有是也依昨日判下自本司粘尾謄關牙山漕船事昨年頒式果有實效乎更令度支時加申禁期於行之悠久貪風事其弊可勝言哉此非卒乍丕變者筵席每對諸臣必以袪黨懲貪四箇字爲做治之第一符契際見臺章益覺犂然然懲貪之效姑無論養廉之政又歲如淸白吏遴選一款成命已至多年訖無對揚此所心常慨然者近日寥寥之世猶有似此無隱之說此爲嘉尙如是逐條判下以此判付謄給當該臺臣又啓言觀此幼學趙▣上疏則其一毋論邑鎭與有倉庫處築堤種木鑿池貯水都城西邊自月巖西抵慕華館北循山脊繞萬里峴抵兩水峴築堤種樹鞍峴亦依此江上居民與倉庫皆在空曠之地無所依庇一體營度事也種木爲栅築堤爲防以捍盜賊以固倉厫未知其必合於待暴之道而至若都城則毋論東西南北參軍分掌各營主管禁養培植皆有節目不必創出新制更以節目嚴飭五營凡係禁松之政益加申嚴使都城四標之內擧有蔚然之效似合事宜其一松都築石城自松岳左右下抵新築之間築堤種樹金川邑倉移置靑石洞中有事則金川率民兵入保設栅以長湍豐德受松都節制事也今以地勢形便若論西門咽喉則靑石洞可矣松都未也毋論土石過靑石而築松都未必得當至於金川邑倉之移設利害得失雖未詳知轉輸之際大生民弊不可輕議置之其一近來官長不善禁養自雪寒嶺南至鐵嶺自狄踰嶺西至植松幕嶺之間徑路日繁宜一切申禁楸池嶺亦內外童濯通川郡守各別擇差事也自雪寒至鐵嶺自狄踰至幕嶺之間控阨形便雖未詳知今觀疏辭旣以地勢絕險爲言則備禦之策宜在本地之險阻不在於樹木之長養至於楸池嶺重峯絕壑可謂一夫當關之地如欲疑賊何患無術況淮陽一府介在兩嶺之間北之鐵嶺東之楸嶺無不鎭守通川擇差別無緊關置之其一牛峴車嶺等鎭多在嶺外無異欲守城而坐城外各處關防之如此者一倂移設內邊事也兩鎭之處在嶺外果如其言則宜移設內地以爲把守之道而當初設置必有所以民戶官居按堵年久遽議移置必致騷撓置之其一倭船所由豈獨萊釜而秋風嶺固是坦道則防守之策不可不連講也賊若從湖南直上兵使坐於一隅亦不可不變通且登萊與畿湖竝峙能向登萊者豈不能向畿湖乎如欲緊守京畿之海門則當復點船之法而形便緊要無過江華設置統禦中軍於月串移德浦鎭於豊德伊浦與月串相對專掌兩水路點船且於杏州設置一鎭事也倭奴犯境於水於陸不一其路平時備禦豈或疏忽而觀此疏語專以點船一事爲長策至有月串置中軍德浦移豊德杏州設新鎭專管點船之政者其言似或有見其實終歸無當今若毋論公私大小京外船艦一幷聚集各處點閱則其間許多弊端將見船人失業不出數年終至無船不待倭奴之警急先致我人之繹騷置之其一江華內城尙有可守之勢而有鎭堡倉庫處及寺刹與多漁戶處竝築堤種樹營壘相望則賊雖登陸庶無容措之地吉城牧場募民入居築堤種樹事也沁都一府自是天塹朝家之設墩築城前後經理可謂備至且年年種枳旣有定式種木築堤不必更論至於吉城牧場之馬不蕃息地又肥饒曠廢可惜果如疏辭則募民許耕似爲便當而此則分付守臣審察形便論理狀聞後稟處其一移置仁川府於舊濟物鎭基設立防營官領安山富平衿川陽川之陸軍爲旱路防禦且管永宗花梁舟師設中營於月尾島置戰船兼水路防禦事也永宗之設置防禦本爲江都外援而今忽移置陸地已失控制之意且以軍制言之水陸管轄各有分掌而乃以一人兼總非但有乖官方勢必相妨又況移邑移鎭之際許多窒礙騷擾之端不可殚擧置之其一花梁不如大阜之緊要移鎭於大阜使兼監牧而永宗花梁俱依邊地例擇差事也海防形便旣不目見移鎭當否雖未詳知大阜乃是牧場本非閑土移鎭兼牧作爲邊地利害得失姑勿論事係官方不可輕議置之其一慶尙左兵營移設慶州事也兵營則處海一隅軍伍則遍在野邑道里不均簡轄難便脫有警急無以號召道內之議間或以移設於慶州或永川爲便而設營屢百年之後遽然移置終涉重難置之其一沿邊鎭堡稍緩者合於最要害處事也鎭堡合幷雖以今番北路事言之勢多牽掣議或歧貳槪以關防所係有不可一時懸斷則況此疏語泛論嶺阨之稍緩最要而初無某鎭某堡之指的爲設雖欲從施無以措處置之其一各邑校院生及軍校定其始入與老除限身死在喪及犯重罪外勿爲遞代雖應入者一倂充補軍案及其取才書講優等者差校院生武藝兵書優等者差軍校璿泒及忠義之減省代數者考籍詳覈士夫家墓奴各宮山梁直使有定額居在境內者自本官管攝設置頭目本邑操鍊時一體參操事也軍政之紊亂校院生之冒濫言者之說切中時弊而今若以一切之法遽行搜括之政校生軍校則考講試藝忠義山直則考籍定額以至於作隊操鍊則不待軍籍之增加徒致民心之繹騷置之其一水軍皆以浦邊人充定事也沿民之編於陸軍山民之充於水卒者隨所居而換定則公家利於使用渠輩便於赴役事之便當無過於此但收布之多寡不同身役之若歇懸異爲其邑守者間多欲行之終未果焉今若硬定其制必有掣礙之端且頃因右通禮禹禎圭之疏關問便否於該道待其報來更爲稟處其一革罷守總兩營南漢委府尹北漢委管城將以楊廣坡水爲四輔擇任有將才者壯哨牙兵分屬於楊廣坡三邑在他邑者換充本邑之役禁御兩營番上者徒費往來之勞兩營若罷則標下及員役少壯者移定而不足則擇京中閑遊壯健者以充其數收來鄕軍身役以爲給代畿內各邑分屬四邑擁衛京師每於式年四邑守臣巡行合操事也兩營草罷之議其來久矣至有年前博採廣詢之擧而廷議不一仍以寢之蓋事係軍制理宜難愼設施已久勢多掣礙而然也沿革之間不可輕議壯哨牙兵之分屬楊廣坡三邑員役閑遊之充定於禁御營軍伍俱是兩營革罷以後之事不必細論置之其一守令邊將春秋操鍊正月七月各哨哨官率旗隊私習兵水營間三年合操事也近來春秋操鍊率多停廢戎政之疏虞甚悶而哨官私習一款爲弊多端蓋闕額之受賂掩置宂費之惟意誅求雖京軍門校卒尙有是患況鄕外乎置之至於官門聚點每於停操之時輒因朝令而行之旣無糧費往來之勞且無軍籍虛耗之弊而頗有修鍊明習之效若其器械服着之繕修坐作進退之肄習專在聚點之時申明敎飭而已今不必別立科條嚴飭諸道惕念擧行似合事宜其一分屬各洞於三營各定某洞之列守某處第幾垜各書洞旗明界限事也都城把守部分五營某洞某里之屬於何部何坊旣有守城節目則別立旗號書以某垜似爲煩瑣守堞軍卒之明知信地似或有補於軍制申飭各營商量施行似合事宜其一軍器每於營邑鎭交承之際面看傳授事也軍器之解由拘礙自是國典新舊官傳授之際必皆點閱監兵使巡過之時亦有摘奸一有傷敗非徒監色推治亦有邑守論勘則軍器修繕惟在道帥臣之擧職嚴飭諸道不時考閱如有一毫疏虞移文京司待其修繕告畢許出解由似合事宜其一我國弓樣雖是古制弓弭反斜弛跗不廣易於反張武備志所圖胡人弓樣以弦直繫弓末者名爲軍器弓者依此造成則雖霖雨之中可無脫弰移跗之患我國船樣質大難運若潮退風不利則末由進退昔宋楊幺浮舟湖水以輪激水其行如飛倣其意先試小船有效則次試大船依樣廣造且減船制使常浮水事也弓之廣跗果不弛於陰兩之中船之輪激能自行於風波之間則其爲利用之具莫過於此而兩樣制度俱是我國所未見者弛張而其力始全小大而其用各異且宋楊幺乃是水寇中最劇者疏中稱述亦所未曉竝置之十九條論列雖或迂闊難行已上數條儘有可採其中種木一事最爲近理環堤養樹鑿池貯水雖未必盡如所言諸邑諸道空曠要害之處察形便量事勢勿煩民力勿求近功多植樹木以爲公私蒙利之地江都及諸山城諸嶺阨最係緊要處另加禁養請發關嚴飭從之